Polisie ontken vermiste studenteaktivis is gevindVusi Oldman Mahlangu. Foto: Twitter Kol. Mzukisi Fatyela, woordvoerder van die polisie, het gesê die polisie is steeds besig om leidrade op te volg en het nog geen inligting ontvang dat Mahlangu gevind is nie. “Mense sê glo op Twitter dat hy opgespoor is, maar die polisie kan dit nie bevestig nie. Die ondersoek gaan nog voort,” het Fatyela gesê. JacarandaFM het Vrydagmiddag berig dat Mahlangu in ŉ verklaring bevestig het dat hy “vrygelaat is”, maar dat hy eers die polisie sal nader wanneer hy voel hy is veilig. Maroela Media het vroeër berig Mahlangu, ŉ studenteaktivis en voormalige SR-lid van die Walter Sisulu-universiteit in Mthatha, het na bewering verdwyn nadat hy Dinsdagoggend glo by sy vriend se huis in Mthatha in die Oos-Kaap weg is om ŉ vergadering met kontrakwerkers by te woon. Mahlangu se vriend, Vuyo Mntonintshi, het op sosiale media beweer Mahlangu is omstreeks 10:00 by sy huis weg. Mntonintshi het beweer hy het ŉ boodskap van Mahlangu se foon af ontvang wat lui: “Ek is of ontvoer of in hegtenis geneem en ek bloei…. In ŉ donker plek in Mthatha. My foon gaan enige oomblik doodgaan.” Mahlangu het glo namens kontrakwerkers by die Tshwane-Universiteit van Tegnologie (TUT) onderhandel waar die bestuur met ŉ proses besig is om weg te doen met die uitbesteding van werkers en om werkers se lone te verbeter. Hy is glo na die Oos-Kaap om daar ŉ universiteit se kontrakwerkers te gaan bystaan.